## Educació premia l’excel·lència acadèmica de 505 estudiants de Primària de la província d’Alacant durant el curs escolar 2022-23

*** El premi consistix en un diploma a l’excel·lència, plasmat en l’historial acadèmic i en l’expedient acadèmic
* Durant el curs 2022-23, un total de 2.138 alumnes de Primària de la Comunitat València han destacat acadèmicament**

La Conselleria d’Educació, Universitats i Ocupació ha premiat este dilluns 505 estudiants d’Educació Primària de la província d’Alacant per la seua excel·lència acadèmica durant el curs escolar 2022-2023.

L’acte, que s’ha celebrat a l’Auditori de la Diputació d’Alacant, ha comptat amb la participació del secretari autonòmic d’Educació, Daniel Mcevoy; el director general d’Ordenació Educativa i Política Lingüística, Ignacio Martínez Arrúe, i la directora general d'Innovació i Inclusió Educativa, Xaro Escrig.

Durant el curs escolar 2022-23 un total de 2.138 alumnes de Primària de la Comunitat Valenciana han destacat per la seua trajectòria acadèmica, dels quals, 762 són estudiants de la província d’Alacant, 246 de la de Castelló i 1.130 de la de València.

En l’acte celebrat este dilluns s’ha reconegut 505 d’eixos 762 estudiants de Primària alacantins més destacats. Els 257 alumnes restants seran distingits este dimarts en un altre acte, en el qual també participaran estudiants d’ESO i Batxillerat d’esta província.

Els premis a l’excel·lència acadèmica consistixen en un diploma que valora el rendiment acadèmic, entregat en un acte públic i plasmat en l’historial acadèmic i en l’expedient acadèmic de les persones premiades.

Mitjançant este reconeixement, la Conselleria d’Educació pretén animar els estudiants a continuar per este camí de perseverança i superació i que es convertisquen en exemple a seguir per a altres jóvens.

Durant el transcurs de l’acte, Daniel Mcevoy, ha agraït a les famílies de les persones premiades i a la comunitat educativa la seua labor d’acompanyament, al mateix temps que ha assegurat que estos jóvens representen “el futur de la nostra societat”.

Fecha: 03/06/2024